ddrg/super_eurlex huggingface dataset:
A Tanács határozata

(1989. június 19.)

az Európai Közösségek statisztikai programbizottságának létrehozásáról

(89/382/EGK, Euratom)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel az Európai Atomenergia-közösséget létrehozó szerződésre,

tekintettel a Bizottság által benyújtott határozattervezetre,

tekintettel az Európai Parlament véleményére [1],

mivel a statisztikai adatszolgáltatás terén kiemelt intézkedések tervének, az Európai Közösségek statisztikai programjának (1989–1992) végrehajtásáról szóló, 1989. június 19-i tanácsi határozat [2] hangsúlyozta, hogy az Európai Közösségek céljainak támogatása érdekében szükség van egy átfogó és koherens statisztikai programra;

mivel a statisztikai program végrehajtásához szükség van a Közösség igényeit kielégítő határozatokra, a prioritások meghatározására és olyan eljárások bevezetésére, amelyek fokozzák a meglévő szoros együttműködést a tagállamok és a Bizottság között;

mivel az ilyen együttműködés megvalósítása érdekében bizottságot kell létrehozni, amelynek feladata, hogy segítse a Bizottságot az Európai Közösségek statisztikai programjainak végrehajtásában;

mivel szükséges, hogy az ilyen együttműködés az Európai Közösségek statisztikai programjai által lefedett valamennyi területre kiterjedjen,

A KÖVETKEZŐKÉPPEN HATÁROZOTT:

1. cikk

Létrejön a statisztikai programbizottság (a továbbiakban: bizottság), amely a tagállamok statisztikai intézeteinek képviselőiből áll, és amelynek elnöke a Bizottság egyik képviselője (az Európai Közösségek Statisztikai Hivatalának főigazgatója).

2. cikk

A bizottság segítséget nyújt a Bizottságnak a többéves statisztikai programok általános összehangolásában, annak érdekében, hogy a megteendő intézkedések összhangban legyenek a nemzeti statisztikai programokban elhatározottakkal.

3. cikk

A Bizottság egyeztet a bizottsággal az alábbiakról:

a) intézkedések a többéves statisztikai programokban említett célkitűzések megvalósítása érdekében, a célkitűzések megvalósításának módja és ütemezése;

b) a többéves statisztikai programok fejlesztése;

c) bármely más kérdés, különösen a statisztikai programok kialakításából vagy végrehajtásából eredő, az elnök által akár saját kezdeményezésére, akár egy tagállam kérelmére felvetett módszertani kérdések.

4. cikk

A bizottság továbbá elvégzi a statisztika területén a Tanács jogi aktusai által rá delegált feladatokat, a bennük meghatározott eljárásoknak megfelelően, a 87/373/EGK határozattal [3] összhangban.

5. cikk

A bizottság éves jelentést készít, amely tartalmazza a felelősségi körébe tartozó statisztikai munka áttekintését. A jelentést a Bizottság továbbítja az Európai Parlamenthez és a Tanácshoz.

6. cikk

A bizottság eljárási szabályzatot dolgoz ki.

Kelt Luxembourgban, 1989. június 19-én.

a Tanács részéről

az elnök

C. Solchaga Catalan

[1] HL C 158., 1989.6.26.

[2] HL C 161., 1989.6.29., 1. o.

[3] HL L 197., 1987.7.18., 33. o.

--------------------------------------------------
A Tanács határozata

(1989. október 30.)

a 87/593/EGK, 87/594/EGK és 87/595/EGK határozatok jogi alapjainak a módosításáról

(89/579/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel a Bíróság a közelmúltban meghozott határozata rávilágít arra a tényre, hogy a Szerződés 113. cikkének hatálya nagyon tág; mivel a Vámeljárások egyszerűsítéséről és harmonizációjáról szóló nemzetközi egyezmény E.5 és F.3 mellékleteinek a Közösség általi elfogadását elrendelő 87/593/EGK [1] és 87/594/EGK [2] határozatokat, valamint a Vámegyüttműködési Tanács 1984. május 22-i, az adatelemek kódrendszer használatával történő azonosításával kapcsolatos ajánlásának és az ahhoz csatolt négy mellékletnek [3] a Közösség általi elfogadását elrendelő, 1997. november 30-i 87/595/EGK határozatokat átdolgozzák olyan módon, hogy azok figyelembe veszik a Bíróság határozatát, mivel a hivatkozott három határozat céljaira a Tanács más jogi alapokat fogadott el;

mivel a 87/593/EGK, 87/594/EGK és 87/595/EGK határozatokat kizárólag a 113. cikk rendelkezéseinek jogi alapul vételével fogadják el; mivel ezért a 113. cikket beillesztik a 87/593/EGK határozat jogi alapjaként; mivel a 28. és 235. cikkekre mindhárom határozat jogi alapjaként utaló hivatkozását törlik; mivel a 43. cikkre a 87/593/EGK és 87/594/EGK határozatok jogi alapjaként utaló hivatkozást törlik,

A KÖVETKEZŐKÉPPEN HATÁROZOTT:

1. cikk

A 87/593/EGK, 87/594/EGK és 87/595/EGK határozatokban az első hivatkozás szövegét az alábbi szöveg váltja fel:

.

2. cikk

Ez a határozat az Európai Közösségek Hivatalos Lapjában történő kihirdetés napján lép hatályba.

Ezt a határozatot 1987. november 30-tól kell alkalmazni.

Kelt Brüsszelben, 1989. október 30-án.

a Tanács részéről

az elnök

J.-P. Soisson

[1] HL L 362., 1987.12.22., 1. o.

[2] HL L 362., 1987.12.22., 8. o.

[3] HL L 362., 1987.12.22., 22. o.

--------------------------------------------------
A Tanács határozata

(1989. december 21.)

az Európai Gazdasági Közösség és az Izlandi Köztársaság között a kereskedelmi célú elektronikusadatcsere-rendszerekről szóló megállapodás megkötéséről

(89/691/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 235. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 87/499/EGK határozattal [4] a Tanács a kereskedelmi célú elektronikusadatcsere-rendszerekre (TEDIS) vonatkozó kommunikációs hálózati közösségi programot fogadott el;

mivel a 89/241/EGK határozattal [5] a Tanács módosította az említett határozatot, lehetővé téve a programban való részvételt olyan harmadik országokban működő cégek számára, amelyekkel a Közösség megállapodást kötött ezen országok TEDIS programhoz való csatlakozásáról;

mivel ezenkívül a 89/241/EGK határozattal a Tanács felhatalmazta a Bizottságot, hogy e megállapodásokról tárgyaljon az Európai Szabadkereskedelmi Társulás tagjaival;

mivel az Európai Gazdasági Közösség és az Izlandi Köztársaság között, a kereskedelmi célú elektronikusadatcsere-rendszerekről szóló megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és az Izlandi Köztársaság közötti, a kereskedelmi célú elektronikusadatcsere-rendszerekről szóló megállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 8. cikkében előírt értesítést a Közösség nevében a Tanács elnöke küldi meg.

Kelt Brüsszelben, 1989. december 21-én.

a Tanács részéről

az elnök

E. Cresson

[1] HL C 285., 1989.11.11., 6. o.

[2] 1989. december 15-i vélemény (a Hivatalos Lapban még nem tették közzé).

[3] 1989. december 19-i vélemény (a Hivatalos Lapban még nem tették közzé).

[4] HL L 285., 1987.10.8., 35. o.

[5] HL L 97., 1989.4.11., 46. o.

--------------------------------------------------
A Tanács határozata

(1989. december 21.)

az Európai Gazdasági Közösség és a Svájci Államszövetség között a kereskedelmi célú elektronikus adatcsererendszerekről létrejött megállapodás megkötéséről

(89/694/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 235. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 87/499/EGK határozattal [4] a Tanács a kereskedelmi célú elektronikus adatcsererendszerekre (TEDIS) vonatkozó hírközlő hálózati közösségi programot fogadott el;

mivel a 89/241/EGK határozattal [5] a Tanács módosította az említett határozatot, lehetővé téve a programban való részvételt a harmadik országokban működő cégek számára, amelyekkel a Közösség megállapodásokat kötött ezen országok TEDIS-programhoz való csatlakozásáról;

mivel ezenkívül a 89/241/EGK határozattal a Tanács felhatalmazta a Bizottságot, hogy e megállapodások megkötéséről tárgyaljon az Európai Szabadkereskedelmi Társulás tagjaival;

mivel jóvá kell hagyni az Európai Gazdasági Közösség és a Svájci Államszövetség között a kereskedelmi célú elektronikus adatcsere-rendszerekről létrejött megállapodást,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és a Svájci Államszövetség közötti, a kereskedelmi célú elektronikus adatcsererendszerekről szóló megállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 8. cikkében előírt értesítést a Közösség nevében a Tanács elnöke küldi meg.

Kelt Brüsszelben, 1989. december 21-én.

a Tanács részéről

az elnök

E. Cresson

[1] HL C 285., 1989.11.11., 6. o.

[2] 1989. december 15-i vélemény (a Hivatalos Lapban még nem tették közzé).

[3] 1989. december 19-i vélemény (a Hivatalos Lapban még nem tették közzé).

[4] HL L 285., 1987.10.8., 35. o.

[5] HL L 97., 1989.4.11., 46. o.

--------------------------------------------------
A Tanács határozata

(1989. március 13.)

az Európai Gazdasági Közösség és a Tunéziai Köztársaság között levélváltás formájában létrejött, a Tunéziából származó tartósított gyümölcssalátának a Közösségbe történő behozataláról szóló megállapodás megkötéséről

(89/195/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság ajánlására,

mivel az Európai Gazdasági Közösség és a Tunéziai Köztársaság között létrejött együttműködési megállapodást [1] 1976. április 25-én aláírták, és az 1978. november 1-jén hatályba lépett;

mivel az Európai Gazdasági Közösség és a Tunéziai Köztársaság között levélváltás formájában létrejött, a Tunéziából származó tartósított gyümölcssalátának a Közösségbe történő behozataláról szóló megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és a Tunéziai Köztársaság között levélváltás formájában létrejött, a Tunéziából származó tartósított gyümölcssalátának a Közösségbe történő behozataláról szóló megállapodást a Közösség nevében a Tanács jóváhagyja.

A megállapodás szövegét csatolni kell e határozathoz.

2. cikk

A Tanács elnökét fel kell hatalmazni, hogy kijelölje a megállapodásnak a Közösséget jogilag kötelező aláírására jogosult személyt.

3. cikk

Ez a határozat az Európai Közösségek Hivatalos Lapjában való kihirdetését követő napon lép hatályba.

Kelt Brüsszelben, 1989. március 13-án.

a Tanács részéről

az elnök

C. Solchaga Catalan

[1] HL L 265., 1978.9.27., 2. o.

--------------------------------------------------
A Bizottság határozata

(1989. július 18.)

a hibrid tenyészsertések törzskönyvezésére vonatkozó feltételek megállapításáról

(89/505/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a tenyészsertésekre alkalmazandó állattenyésztés-technológiai előírásokról szóló, 1988. december 19-i 88/661/EGK tanácsi irányelvre [1] és különösen annak 10. cikke (1) bekezdésének harmadik francia bekezdésére,

mivel a törzskönyveket minden tagállamban tenyésztői szövetségek, tenyésztői szervezetek, magánvállalkozások vagy hatósági szolgálatok vezetik vagy alapítják;

mivel tehát meg kell állapítani a hibrid tenyészsertések törzskönyvezésének kritériumait;

mivel a törzskönyvezés előtt teljesülniük kell a leszármazással és az azonosítással kapcsolatos pontosan meghatározott feltételeknek;

mivel az e határozatban előírt intézkedések összhangban vannak az Állattenyésztés-technikai Állandó Bizottság véleményével,

ELFOGADTA EZT A HATÁROZATOT:

1. cikk

A hibrid tenyészsertést a törzskönyvezéshez:

- születése után a törzskönyv szabályai szerint kell azonosítani,

- a törzskönyv szabályainak megfelelően meghatározott családfával kell rendelkeznie.

2. cikk

Ennek a határozatnak a tagállamok a címzettjei.

Kelt Brüsszelben, 1989. július 18-án.

a Bizottság részéről

Ray Mac Sharry

a Bizottság tagja

[1] HL L 382., 1988.12.31., 36. o.

--------------------------------------------------
A Bizottság határozata

(1989. február 10.)

az állatbetegségek Közösségen belüli bejelentéséről szóló 82/894/EGK tanácsi irányelv mellékleteinek kiegészítéséről

(89/162/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 3768/85/EGK rendelettel [1] módosított, az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvre [2] és különösen annak 5. cikke (2) bekezdésére,

mivel a 82/894/EGK irányelv hatálya alá nem tartozó egyes betegségek tekintetében a járványügyi helyzet további fenyegetést jelenthet a Közösség állatállományai számára;

mivel ezért ezen további betegségeket fel kell venni a bejelentési kötelezettség alá tartozó betegségek listájára;

mivel az e betegségek által érintett és az eddigi rendelkezések hatálya alá nem tartozó fajokkal kapcsolatban további adatokra is szükség lesz;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 82/894/EGK irányelv a következőképpen módosul:

1. az I. melléklet a követező szöveggel egészül ki:

"Afrikai lópestis

Fertőző hólyagos szájgyulladás

Kiskérődzők pestise

Rift-völgyi láz

Bőrcsomósodáskór

Juh- és kecskehimlő (Capripox)

Fertőző vérképzőszervi elhalás";

2. a II. melléklet 1. pontjának 7., 8., és 9. sora a következő szöveggel egészül ki:

"f) lófélék g)halak h)vadon élõ fajok."

2. cikk

Ennek a határozatnak a tagállamok a címzettjei.

Kelt Brüsszelben, 1989. február 10-én.

a Bizottság részéről

Ray Mac Sharry

a Bizottság tagja

[1] HL L 378., 1982.12.31., 58. o.

[2] HL L 362., 1985.12.31., 8. o.

--------------------------------------------------
A Tanács határozata

(1989. május 3.)

a tagállamoknak az áruk ideiglenes behozatalához szükséges ATA-igazolványról szóló vámegyezmény (ATA-egyezmény) módosításának elfogadására való felhatalmazásáról

(89/345/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 13. cikkére,

tekintettel a Bizottság ajánlására,

mivel a tagállamok az 1961. december 6-án, Brüsszelben kelt ATA-igazolványokról szóló vámegyezmény az áruk ideiglenes behozataláról (ATA-egyezmény) szerződő felei; mivel a Közösség, csatlakozását megengedő rendelkezés hiányában, nem szerződő fele az egyezménynek;

mivel egyes tagállamok kezdeményezésére a tagállamok első, 1987. november 26-án tartott találkozóján ajánlást fogadtak el az említett egyezmény módosítására, és mivel az illető módosítás melléklete tartalmazza az ATA-igazolvány mintáját; mivel a Vámegyüttműködési Tanács főtitkára 1988. november 4-én értesítette a szerződő feleket erről az ajánlásról;

mivel a Közösség szabályai lehetővé teszik az ATA-igazolványok használatát az áruk ideiglenes behozatalára az 1984. június 13-i 1751/84/EGK bizottsági rendelet 12. és 14. cikke értelmében, amely bizonyos rendelkezéseket állapít meg a 3599/82/EGK tanácsi rendelet alkalmazásához az ideiglenes behozatali intézkedések [1] tekintetében; mivel az ATA-igazolványok használata megkönnyíti az alakiságok betartását az áruk ideiglenes behozatalánál és a nemzetközi kereskedelmi tevékenységek számára előnyökkel jár; mivel az ajánlott módosítás így beleesik a Közösség közös kereskedelempolitikai hatáskörébe; mivel a módosítás hatálybalépéséhez a tagállamok felhatalmazást kapnak annak elfogadására,

A KÖVETKEZŐKÉPPEN HATÁROZOTT:

1. cikk

A Tanács felhatalmazza a tagállamokat az 1961. december 6-án, Brüsszelben kelt ATA-igazolványokról szóló vámegyezmény az áruk ideiglenes behozataláról (ATA-egyezmény) módosításának elfogadására, különösen az ATA-igazolvány mintáját tartalmazó mellékletre vonatkozóan.

2. cikk

Ennek a határozatnak a tagállamok a címzettjei.

Kelt Brüsszelben, 1989. május 3-án.

a Tanács részéről

elnök

P. Solbes

[1] HL L 171., 1984.6.29., 1. o.

--------------------------------------------------
A bíróság elnökének határozata

A BÍRÓSÁG ELNÖKE,

tekintettel az Európai Szén- és Acélközösséget létrehozó szerződés 32d. cikkére,

tekintettel az Európai Gazdasági Közösséget létrehozó szerződés 168a. cikkére,

tekintettel az Európai Atomenergia-közösséget létrehozó szerződés 140a. cikkére,

tekintettel az Európai Közösségek Elsőfokú Bíróságának létrehozásáról szóló, 1988. október 24-i tanácsi határozatra, és különösen annak 13. cikkére,

mivel az Elsőfokú Bíróság tagjai, akiket a tagállamok kormányai közös megegyezéssel neveztek ki, esküt tettek a Bíróság előtt;

mivel az Elsőfokú Bíróság helyzeténél fogva gyakorolhatja a rábízott bírói feladatokat,

KIJELENTI:

Az Európai Közösségek Elsőfokú Bírósága a jogszabályoknak megfelelően létrehozásra került.

Az Európai Közösségek Elsőfokú Bíróságának létrehozásáról szóló, 1988. október 24-i tanácsi határozat 3. cikke az Európai Közösségek Hivatalos Lapjában való kihirdetésének napján lép hatályba.

Luxembourg, 1989. október 11.

a Bíróság elnöke

--------------------------------------------------
A Tanács határozata

(1989. szeptember 29.)

az Európai Közösségek és az Izlandi Köztársaság között létrejött, a tudományos és műszaki együttműködésről szóló keretmegállapodásnak az Európai Gazdasági Közösség nevében történő megkötéséről

(90/23/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 130q. cikke (2) bekezdésére,

tekintettel a Bizottság javaslatára [1],

az Európai Parlamenttel együttműködésben [2],

tekintettel a Gazdasági és Szociális Bizottság véleményére [3],

mivel a 88/193/Euratom, EGK határozattal [4] módosított 87/516/Euratom, EGK határozattal [5] a Tanács keretprogramot fogadott el a Közösség által a kutatás és a technológiai fejlesztés területén (1987 és 1991 között) folytatott és a Szerződés 130i. cikke szerint előírt tevékenységek körében;

mivel a keretprogram felöleli a Közösség valamennyi, a kutatás és a technológiai fejlesztés területén tett intézkedését;

mivel a kutatás és a technológiai fejlesztés területén folytatott közösségi tevékenységekre vonatkozó keretprogram végrehajtása során a Szerződés 130n. cikkének megfelelően rendelkezni lehet harmadik országokkal folytatott együttműködésről;

mivel biztosítani kell az Izlandi Köztársasággal a Szerződés 130n. cikke alapján megkötendő esetleges jövőbeli különös megállapodások beillesztését az általános keretbe, és ezért az Európai Közösségek és az Izlandi Köztársaság közötti, a tudományos és műszaki együttműködés területén folytatott tevékenységekre vonatkozó keretmegállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Közösségek és az Izlandi Köztársaság közötti, a tudományos és műszaki együttműködésről szóló keretmegállapodást az Európai Gazdasági Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 12. cikkében előírt értesítést az Európai Gazdasági Közösség nevében a Tanács elnöke küldi meg.

Kelt Brüsszelben, 1989. szeptember 29-én.

a Tanács részéről

az elnök

C. Évin

[1] HL C 273., 1988.10.22, 4. o.

[2] HL C 120., 1989.5.16, 72. o. ésHL C 256., 1989.10.9, 51. o.

[3] HL C 102., 1989.4.24, 15. o.

[4] HL L 89., 1988.4.6, 35. o.

[5] HL L 302., 1987.10.24, 1. o.

--------------------------------------------------
A Bizottság határozata

(1990. január 12.)

az Európai Közösségek és az Izlandi Köztársaság között létrejött, a tudományos és műszaki együttműködésről szóló keretmegállapodásnak az Európai Atomenergia-közösség nevében történő végleges megkötéséről

(90/24/Euratom)

AZ EURÓPAI KÖZÖSSÉGEK BIZOTTSÁGA,

tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,

mivel az Európai Közösség és az Izlandi Köztársaság közötti tudományos és műszaki együttműködésről szóló keretmegállapodás aláírása 1989. október 30-án megtörtént;

mivel a Tanács az 1989. június 19-i tanácsi határozattal jóváhagyta e keretmegállapodást annak az Európai Atomenergia-közösség nevében történő végleges megkötése érdekében;

mivel e keretmegállapodást véglegesen meg kell kötni az Európai Atomenergia-közösség nevében,

A KÖVETKEZŐKÉPPEN HATÁROZOTT:

1. cikk

Az Európai Közösség és az Izlandi Köztársaság közötti tudományos és műszaki együttműködésről szóló keretmegállapodást a Bizottság az Európai Atomenergia-közösség nevében véglegesen megköti.

2. cikk

A keretmegállapodás 12. cikkében előírt értesítést az Európai Atomenergia-közösség nevében a Bizottság elnöke küldi meg.

Kelt Brüsszelben, 1990. január 12-én.

a Tanács részéről

az elnök

Jacques Delors

--------------------------------------------------
A Bizottság határozata

(1989. december 20.)

a tagállamok által a szarvasmarhafajba tartozó háziállatok mélyhűtött spermájának behozatalára feljogosított harmadik országok jegyzékének megállapításáról

(90/14/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvre [1] és különösen annak 8. cikkére,

mivel a tagállamok által sperma behozatalára feljogosított harmadik országok jegyzékének összeállításához célszerű áttekinteni először is a szarvasmarhafélék behozatalára feljogosított harmadik országok, másodsorban a Közösségbe hagyományosan spermát exportáló harmadik országok jegyzékét, végül pedig ezen országok állat-egészségügyi helyzetének ismert körülményeit;

mivel a jegyzék elfogadásából eredő korlátozások tiszteletben tartása mellett az egészségügyi és állat-egészségügyi vizsgálatok tekintetében továbbra is a nemzeti rendelkezések hatálya alá tartozik a spermabehozatal, feltéve, hogy nem esik valamely már meglévő közösségi szintű egészségvédelmi intézkedés hatálya alá;

mivel a spermabehozatal tekintetében további közösségi intézkedések elfogadása szükséges; mivel a Bizottság megfelelő ütemben folytatja az ilyen intézkedések előkészítésének munkáját; mivel eközben – a zökkenőmentes kereskedelem érdekében – első lépésként össze kell állítani a sperma behozatalára feljogosított harmadik országok jegyzékét;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A szarvasmarhafajba tartozó háziállatok mélyhűtött spermája kizárólag a határozat mellékletében foglalt jegyzékben feltüntetett harmadik országból hozható be a Közösségbe.

2. cikk

Ennek a határozatnak a tagállamok a címzettjei.

Kelt Brüsszelben, 1989. december 20-án.

a Bizottság részéről

Ray Mac Sharry

a Bizottság tagja

[1] HL L 194., 1988.7.22., 10. o.

--------------------------------------------------

MELLÉKLET

A tagállamok által a szarvasmarhafajba tartozó háziállatok mélyhűtött spermájának behozatalára feljogosított harmadik országok jegyzéke

Ausztrália

Ausztria

Kanada

Csehszlovákia

Finnország

Magyarország

Új-Zéland

Lengyelország

Románia

Svédország

Svájc

Amerikai Egyesült Államok

Jugoszlávia

--------------------------------------------------